Gedagte vir die dag: Kniel by die kripFoto: mskathrynne/pixabay.com Die sterrekenners het toe daar ingegaan. Toe hulle Jesus sien, het hulle dadelik op hulle knieë neergeval. Uit respek het hulle laag op die grond voor Hom gebuig. (Matteus 2:11) Het jy die moed om in hierdie Christusfees-maand werklik by die voerbak van Jesus te gaan kniel? Of is jy bang? Bang vir sy veroordeling, straf of vergelding? Dalk het jy bloot net nie die vrymoedigheid nie omdat jy skuldig voel oor baie dinge. Kerstyd is ’n spesiale uitnodigingstyd wanneer die Seun van God ons almal opnuut weer nooi om by Hom te kom kniel, ongeag ons eie gebrokenheid, sonde en skuldlas. Dis die tyd wanneer Hy ons weer daaraan wil herinner dat Hy juis gekom het vir mense wat nie altyd alles reg doen nie, wat foute maak en wat vol sonde is. Dis ’n Feestyd omdat ons opnuut weer voor die Messias se voete kan neerval en kan juig omdat Hy ons Verlosser-God is. Moet dus nie wegskram van die verwelkomende arms van die Heiland nie. Hy ontvang nie perfekte mense nie. Hy wag juis vir onvolmaaktes soos ek en jy. Dierbare Heiland, dankie dat U my aanvaar en liefhet net soos ek is. Dankie vir genade op genade!